Covid-19: Penduduk resah pusat  kuarantin dibuka di Engkelili, Batang Ai
LUBUK ANTU: Penduduk Engkelili dan Batang Ai kini resah dan bimbang setelah
mengetahui bahawa Pusat Khidmat Masyarakat Ahli Dewan Undangan Negeri (ADUN)
Batang Ai dan Rumah Rehat Pejabat Daerah Kecil Engkilili dicadangkan sebagai
lokasi bagi pusat kuarantin wabak pandemik Covid-19. Ahli Parlimen Lubok Antu, Jugah Muyang berkata, keresahan itu wajar kerana
ramai penduduk merupakan warga tua yang berisiko selain bimbang kerana ramai di
kalangan penduduk golongan berusia.  Katanya, sasyarakat sekitar lokasi memang rapat dan sebelum berlakunya
krisis Covid-19, kawasan sekitar sentiasa penuh dengan pelbagai aktiviti serta
perayaan dan pelbagai mesyuarat di dewan orang ramai. “Keadaan ini seolah-olah menyalahkan penduduk kawasan tersebut, mereka
dihukum dengan tanpa ada perbincangan dan tidak mengetahui apa sebenarnya
berlaku. “Kita amat menitikberatkan soal kesihatan, kesejahteraan dan keselamatan
penduduk di kawasan sekitar yang terlibat dan implikasi psikologi kesan dari
pusat kuarantin tesebut amatlah besar,” jelasnya. Mengulas lanjut, Jugah berkata, penempatan 20 orang orang yang disyaki
(PUI) dan Pesakit di bawah pemerhatian (PUS) di Pusat Khidmat Masyarakat Ahli
Dewan Undangan Negeri Batang Ai telah mendatangkan kegusaran masyarakat rumah
panjang sekitar memandangkan lokasi tersebut adalah laluan utama ke Ulu Sungai
dan kawasan aktiviti penternakan ikan sangkar. “Seharusnya tindakan menangani bencana wabak pandemik seperti Covid-19
wajar dibawa ke meja rundingan dengan ketua masyarakat, Ahli Dewan Undangan Negeri
dan Ahli Parlimen untuk konsensus bersama supaya keputusan terbaik meliputi
semua pihak yang terlibat dapat dicapai melalui perbincangan. “Kita harus mendengar suara dari ketua masyarakat yang mewakili suara
rakyat bawahan supaya kita tahu, sedar betapa besarnya keputusan yang dibuat
dan keputusan ini juga melibatkan soal nyawa manusia,” jelasnya. Beliau turut menggesa keputusan meletakan Pusat Khidmat Masyarakat ADUN
Batang Ai dan Rumah Rehat Pejabat Daerah Kecil Engkilili sebagai lokasi bagi
pusat kuarantin wajar ditarik semua setelah melihat dari sudut kelengkapan
perubatan, jumlah pekerja yang terlibat, kepakaran yang bakal memantau pusat
kuarantin tersebut amatlah sesuatu menyedihkan dan sukar diterima. “Adalah tidak wajar Lubok Antu yang bebas dari wabak pandemik Covid-19,
tiba-tiba dijadikan tempat kuarantin walhal penduduknya selamat dari wabak
tersebut. Ini seolah-olah kita membawa masuk apa yang kita telah hindari,” tambahnya
lagi. Jugah menegaskan, mereka juga bijak menilai bahawa kawasan mereka seolah-olah
dijadikan tempat letak ‘bahan buangan’.  “Di sini kita harus melihat nilai-nilai moral kemanusiaan supaya kita lebih
bermuhasabah dalam setiap penelitian membuat perancangan dan keputusan. “Justeru, saya amat berharap agar keputusan meletakkan Pusat Khidmat
Masyarakat ADUN Batang Ai dan Rumah Rehat Pejabat Daerah Kecil Engkilili
sebagai lokasi bagi pusat kuarantin ditarik semua demi mengekalkan tahap
kesihatan dan kesejahteraan rakyat Lubok Antu yang kini masih bebas daripada
sebarang jangkitan Covid-19,” tambahnya. Sementara itu, ADUN Engkilili Dr Johnical Rayong berkata beliau telah
menerima banyak maklum balas dari penduduk dan berharap pihak berkuasa yang
berkaitan akan melihat permintaan rakyat. “Engkilili adalah sebuah daerah yang kecil dan boleh dengan mudah
didedahkan kepada virus ini jika Orang Yang Disyaki (PUI) untuk Covid-19
dikuarantin di pusat tersebut dan sekali positif ia akan sangat
berbahaya,” katanya. Beliau menambah Engkilili tidak mempunyai kemudahan yang cukup dari segi tenaga
kerja, kepakaran dan peralatan perubatan terkini termasuk topeng muka yang
sangat diperlukan sekarang tidak mencukupi. “Penduduk di Engkilili dan Lubok Antu masih bebas dari virus ini, dan
mereka telah memberikan yang terbaik untuk mematuhi Perintah Kawalan Pergerakan
(PKP). “Dan kita mesti bertanggungjawab untuk keselamatan rakyat di Engkilili
termasuk Lubok Antu,” katanya. 
See author's posts
